31976R0300
L 038/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EОВС, EИО, EВРАТОМ) № 300/76 НА СЪВЕТА
от 9 февруари 1976 година
за определяне на категориите длъжностни лица, които имат право на надбавки за работа на смени, и размера и условията за това
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Правилника за длъжностните лица и Условията за работа на другите служители на Европейските общности, определен в Регламент (EИО, Eвратом, EОВС) № 259/68 (1), последно изменен с Регламент (Eвратом, EОВС, EИО) № 2577/75 (2), и по-специално член 56a, втора алинея от споменатия Правилник за персонала,
като взе предвид предложението на Комисията, представено след консултации с Комитета по персонала,
като има предвид, че Съветът, по предложение на Комисията, представено след консултации с Комитета по Правилника за персонала, определя категориите длъжностни лица, които имат право на надбавки за работа на смени, и размера и условията за това,
ПРИЕ НАСТОЯЩИЯ РЕГЛАМЕНТ:
Член 1
1. Длъжностно лице, на което се заплаща от бюджетни кредити за изследвания и инвестиции и е назначено в звено на Съвместния научно-изследователски център или е в неактивна заетост, или на което се заплаща от бюджетни кредити за оперативни разходи, и е наето в изчислителен център или в отдел по сигурността и което работи на смени по смисъла на член 56a от Правилника за персонала, има право на следните надбавки:
-
2 685 белгийски франка - при работа на отдела на две смени, без съботите, неделите и официалните празници;
-
4 430 белгийски франка - при 24-часова работа на отдела, без съботите, неделите и официалните празници;
-
6 041 белгийски франка - при непрекъсната работа на отдела.
Надбавката се коригира с корекционен коефициент, приложим за заплатите на длъжностните лица.
2. Когато работата на смени не продължава през целия месец, за всеки ден работа на смени се изплаща една тридесета от споменатата надбавка. Въпреки това не се изплаща надбавка, ако дните, отработени на смени, са по-малко от три на месец.
3. Длъжностно лице, което може да посочи, че за период, който не превишава един месец, то е било възпрепятствано да работи на смени поради заболяване, произшествие, затваряне, отпуск за присъствие на курсове за обучение или годишен отпуск, си запазва правото на надбавка. Ако периодът, през който то е възпрепятствано да работи на смени, продължи повече от един месец, правото му на надбавка се преустановява в края на този месец, докато лицето отново започне работа.
Член 2
Длъжностно лице, което има право на изплащане на надбавка, предвидено в член 1, може да получи надбавки за особено тежък труд, предвидени в член 100 от Правилника за длъжностните лица, само до максимум 600 точки, което се определя в съответствие с Регламент (Eвратом) № 1799/72 (3).
Член 3
Регламентът се прилага mutatis mutandis за срочно наетия персонал, и персонала със спомагателни функции и щатния персонал.
Член 4
Член 1 и член 4, втори параграф от Регламент (Eвратом) № 1371/72 на Съвета от 27 юни 1972 г. за определяне на размера и условията за специалните надбавки, които могат да се предоставят на длъжностни лица или служители, на които се заплаща от вноски в бюджета за изследвания и инвестиции и са наети в звено на Съвместния изследователски център или в неактивна заетост за дейности от специфичен характер (4), се отменят.
Член 5
Настоящият регламент влиза в сила в деня след публикуването му в Официален вестник на Европейските общности.
Той се прилага от 1 февруари 1976 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 февруари 1976 година.